Орел на Хааст
Орелът на Хааст (Harpagornis moorei) наричан още Харпагорнис е изчезнала едра граблива птица от семейство Ястребови (Accipitridae). Смята се, че Маорите са го наричали Поуакаи (Pouakai) или Хокиои (Hokioi). Той е може би най-голямата граблива птица видяна от човека. Счита се, че е изчезнал преди около 500 години, въпреки че се споменава в някои източници за видени орли на Хааст и през 17 век. Женската е тежала 10 – 14, мъжкия 9 – 10 кг. Размаха на крилете му е бил около 3 m, което е относително малко за птица с подобни размери и се дължи на факта, че е живял и ловувал в гористи местности подобно на съвременните ястреби. Можел е да развие скорост до 80 km/h.

Разпространение 
Срещал се е в Нова Зеландия и е обитавал гористи местности.

Начин на живот и хранене 
Счита се, че се е хранел с едри бягащи птици, като Моата. Това може би е било причината да добие такива крупни размери в процеса на еволюцията. След като е убиел жертвата си, вероятно се е хранел няколко дни на спокойствие, което се е дължало на липсата на други едри хищници. Също така вероятно е бил един от големите неприятели на човека по това време и може би, това е причинило изчезването му. Друга причина може би, е изчезването на естествената му плячка (птиците Моа), за което отново има вина човекът.

Размножаване 
Няма достоверни сведения за размножаването на тези птици.

Допълнителни сведения 
Във фауната на Нова Зеландия, преди пристигането на човека, екологичните ниши за били заети изцяло от птиците и Орелът на Хааст е бил еквивалент на леопардите, поради което понякога е наричан и леопардов орел. Последните генетични изследвания сочат, че Орелът на Хааст е близкородствен с дребния Малък орел (Hieraaetus pennatus), а не с по-едрия Aquila audax, както се е смятало преди. Обсъжда се преименуването от Harpagornis moorei на Hieraaetus moorei. Вероятно преди около 1 млн. години (между 700 000 и 1,8 млн.) Орелът на Хааст и Hieraaetus pennatus са се отделили като различни видове и това означава, че дивергенцията е протекла за невероятно кратко от еволюционна гледна точка време. Орелът на Хааст е увеличил размерите си 10 – 15 пъти само за около милион години, което е най-бързо протеклата еволюционна промяна на гръбначно животно за което се знае.

Външни препратки 
 (2005) Ancient DNA Tells Story of Giant Eagle Evolution. PLoS Biol 3(1): e20.
 New Zealand Giant Eagle
 Pouakai, the Haast Eagle 
 Ancient DNA Provides New Insights into the Evolutionary History of New Zealand's Extinct Giant Eagle

Ястребови
Изчезнали птици от Нова Зеландия
Фауна на Нова Зеландия
Животни, изчезнали поради дейността на човека